[{"text_idx": "#000000", "text": "Mae hanner cynta\u2019r tymor wedi dod i ben, mae\u2019r gynghrair wedi ei hollti\u2019n ddwy a bydd clybiau\u2019r Chwech Uchaf yn brwydro am y deg ge\u0302m nesaf i orffen yn y tri safle uchaf er mwyn sicrhau eu lle\u2019n Ewrop. Bydd y pedwerydd tocyn i Ewrop yn mynd i enillwyr y gemau ail gyfle, a bydd clybiau\u2019r Chwech Isaf yn cystadlu am y 7fed safle er mwyn cael eu cynnwys yn y gemau rheiny ar ddiwedd y tymor."}, {"text_idx": "#000002", "text": "Gan bod Cwpan Cymru wedi ei diddymu unwaith eto\u2019r tymor hwn, mi fydd y clwb sy\u2019n gorffen yn 3ydd yn mynd i Ewrop eto eleni, ac felly bydd Caernarfon a\u2019r Barri yn gwneud eu gorau glas i gau\u2019r bwlch ar Y Bala yn ystod y deg ge\u0302m sy\u2019n weddill."}, {"text_idx": "#000003", "text": "Chwe phwynt sy\u2019n gwahanu\u2019r Barri a\u2019r Bala ar ddechrau ail ran y tymor, tra bod 10 pwynt rhwng y Cofis a\u2019r Bala, ond bydd ti\u0302m Huw Griffiths yn sicr yn mynd amdani."}, {"text_idx": "#000004", "text": "Mae Caernarfon wedi ennill pump o\u2019u chwe ge\u0302m gartref ddiwethaf yn erbyn Y Barri, ond mae\u2019r Barri wedi gorffen y tymor un safle uwchben y Cofis yn y Chwech Uchaf yn y ddwy flynedd ddiwethaf."}, {"text_idx": "#000007", "text": "Mae Cei Connah yn dechrau ail ran y tymor driphwynt yn glir ar y copa, ond bydd y Nomadiaid yn sicr ddim yn gorffwys ar eu rhwyfau gan bod y clwb oedd ar y brig adeg yr hollt wedi methu mynd ymlaen i ennill y gynghrair yn y ddau dymor diwethaf."}, {"text_idx": "#000008", "text": "Mae ti\u0302m Andy Morrison wedi ennill 12 o\u2019u 13 ge\u0302m ddiwethaf, gan ollwng pwyntiau ond unwaith ers mis Tachwedd ac hynny mewn ge\u0302m ddi-sgo\u0302r yn erbyn Pen-y-bont."}, {"text_idx": "#000009", "text": "Yn ddiweddar, mae\u2019r gemau rhwng y ddau di\u0302m yma wedi bod yn rhai tynn gyda dim ond un go\u0302l wedi cael ei sgorio mewn tair ge\u0302m (Pen 0-0 Cei, Cei 1-0 Pen, Pen 0-0 Cei)."}, {"text_idx": "#000012", "text": "Bydd rheolwr newydd y Seintiau, Anthony Limbrick yn cymryd yr awennau am y tro cyntaf ddydd Sadwrn wrth i\u2019r Seintiau geisio cadw pwysau ar Cei Connah tua\u2019r copa."}, {"text_idx": "#000013", "text": "Bydd y gw\u0302r o Awstralia, sydd a\u0302 phrofiad o reoli\u2019n y Gynghrair Genedlaethol gyda Woking, yn gobeithio gall ei glwb newydd barhau a\u0302\u2019u rhediad rhagorol ar o\u0302l i\u2019r Seintiau sgorio 15 o goliau yn eu tair ge\u0302m ddiwethaf."}, {"text_idx": "#000014", "text": "Dyw\u2019r Seintiau Newydd ond wedi ennill un o\u2019u pum ge\u0302m ddiwethaf yn erbyn Y Bala a bydd ti\u0302m Colin Caton yn benderfynol o ddal eu gafael ar eu lle yn y tri uchaf."}, {"text_idx": "#000017", "text": "Dyw Aberystwyth ond wedi colli un o\u2019u chwe ge\u0302m ers ailddechrau\u2019r tymor, gan godi o waelod y tabl i\u2019r 8fed safle."}, {"text_idx": "#000018", "text": "Dyw\u2019r Drenewydd ond un pwynt y tu o\u0302l i\u2019w gelynion o\u2019r canolbarth a bydd y ddau glwb yn anelu i ddal Hwlffordd yn y ras am y 7fed safle er mwyn sicrhau lle yn y gemau ail gyfle."}, {"text_idx": "#000019", "text": "Mae\u2019r Robiniaid wedi colli tair ge\u0302m yn olynol, yn cynnwys colled oddi cartref yn erbyn Aberystwyth fis diwethaf."}, {"text_idx": "#000022", "text": "Mae Hwlffordd yn dechrau ail ran y tymor wyth pwynt yn glir o\u2019r gweddill yn y ras am y 7fed safle, ond yn anffodus i\u2019r Adar Gleision bydd y clwb ddim yn gymwys i gystadlu am le\u2019n Ewrop gan nad oes gan y rheolwr y drwydded briodol."}, {"text_idx": "#000023", "text": "Y Derwyddon sydd yn parhau ar waelod y tabl yn dilyn rhediad truenus o saith ge\u0302m heb fuddugoliaeth (colli 6, cyfartal 1)."}, {"text_idx": "#000026", "text": "Dyma ddau di\u0302m sydd yn cael tymor siomedig \u2013 mae\u2019r myfyrwyr ar rediad o naw ge\u0302m heb fuddugoliaeth tra bod Y Fflint wedi methu sgorio mewn pump o\u2019u chwe ge\u0302m ddiwethaf."}, {"text_idx": "#000027", "text": "Y Fflint yw\u2019r unig glwb y llwyddodd Met Caerdydd i\u2019w curo ddwywaith yn rhan gynta\u2019r tymor, ond efallai mae adeiladu ar gyfer y tymor nesaf fydd y nod i\u2019r ddau di\u0302m yma am weddill y tymor."}, {"text_idx": "#000029", "text": "Bydd uchafbwyntiau holl gemau\u2019r penwythnos i\u2019w gweld ar Sgorio nos Lun am 17:30."}]